מנהיגה הרוחני של ש"ס הרב שלום כהן קרא הערב (שלישי) ליו"ר ישראל ביתנו אביגדור ליברמן ולח"כ יאיר לפיד, מראשי כחול לבן, להסיר את החרם שהטילו על ישיבה עם ש"ס בממשלה והבטיח כי אם יעשו זאת, הרי שיזכו לשבת בגן עדן בעולם הבא. "ליברמן ולפיד", אמר הרב באירוע הקבלת פני רבו שנערך על ידי המפלגה בירושלים בשיאו של חג סוכות, "אם עכשיו תצטרפו לממשלה שהחרדים שולטים בה, תזכו לבת קול (מסר אלוהי- י"א) שתצא ותכריז: 'ליברמן ולפיד, אתם מוזמנים לחיי העולם הבא'. אתם תוכלו לקנות את עולמכם בשעה אחת".



הרב כהן, שתקף במהלך מערכת הבחירות האחרונה את השניים על עמדותיהם נגד המפלגות החרדיות, מיתן את דבריו לאור המציאות הפוליטית הנוכחית שבה לגוש הימין אין 61 על מנת להרכיב ממשלה. לדברי הרב כהן, "אני בטוח שלא התכוונתם להכעיס את הקדוש ברוך הוא אלא רק את הפוליטיקאים. ההוכחה היא שהוא (הקדוש ברוך הוא) לא נתן לכם להקים ממשלה רעה".



דבריו של הרב כהן מפתיעים במיוחד לאור העמדה החרדית בשנים האחרונות לשלול כל אפשרות לישיבה עם לפיד באותה ממשלה. בדבריו, מנהיג ש"ס לא רק שאפשר זאת אלא אף הזמין אותו להצטרף לאותה ממשלה עם המפלגות החרדיות, זאת למרות שבמצב כזה, יהיה על לפיד לקבל את קווי היסוד שלהן, אפשרות בלתי סבירה לאור עמדותיו.